Prezentatorul de televiziune Vladimir Soloviov, primul om în aparatul de propagandă al lui Vladimir Putin, amenință orașele europene cu bombardamente nucleare. În topul listei se află București.
Teoria unui război nuclear ce s-ar putea declanșa pe fondul conflictului militar din Ucraina nu mai reprezintă un element de noutate. Mulți oficiali ruși și nu numai au discutat despre astfel de circumstanțe sensibile, printre care și fostul președinte Dmitri Medvedev.
Vladimir Putin declara în urmă cu mai multe luni că Rusia este pregătită să folosească arme nucleare pentru a-și apăra integritatea teritorială. Războiul nuclear reprezintă un subiect la ordinea zilei pentru televiziunea de stat de la Moscova, comentat de mulți jurnaliști sau analiști.
Nu este prima dată când propagandiștii de la Kremlin avertizează cu privire la escaladarea războiului și transformarea lui în unul nuclear, apoi mondial, care s-ar profila pe teritoriul NATO, din cauza ajutorului și a armelor furnizate de administrația Joe Biden și de membrii alianței militare de la Kiev.
Vladimir Soloviov, cel mai cunoscut propagandist al sistemului lui Vladimir Putin, a susținut în repetate rânduri că Rusia ar trebui să apeleze la armele nucleare pentru a se impune în fața Occidentului și pentru a arăta Europei și Statelor Unite care este adevărata ei putere.
În cea mai recentă intervenție la televiziunea de stat rusă, Vladimir Soloviov a trecut la un alt nivel, amenințând cu bombardamente nucleare România. Propagandistul a întocmit un top al orașelor europene ce ar trebui distruse cu ajutorul armelor nucleare.
În topul prezentat în direct, la postul de televiziune de stat de la Moscova, de către Vladimir Soloviov, Bucureștiul se află pe primul loc. Al doilea oraș ce ar trebui distrus cu arme nucleare ar fi, potrivit acestuia, Parisul, urmat de Marsilia, apoi de Lyon.
"Nu mă pot decide, Parisul sau Marsilia?… Bucureștiul, bineînțeles! Apoi Parisul, Marsilia, Lyon. Lyonul e un oraș frumos, e un festival acolo. Și, în Germania, ca răzbunare pentru (rachetele) Taurus, ce să distrugem? Hamburg, bineînțeles! Sau Munich?", s-a exprimat propagandistul lui Vladimir Putin la televiziunea de stat.
Toate statele membre NATO ar trebui să înțeleagă că pot fi atacate într-o secundă de Rusia, a susținut prezentatorul TV Vladimir Soloviov. Amintim că propagandistul lui Vladimir Putin a îndemnat, în urmă cu mai mult timp, la atacarea inclusiv a sediului NATO de la Washington.